THCOM วิ่ง 6% ลุ้นรายได้ปีนี้โต 20% รับแผนรุก ”ดาวเทียมทางทะเล”
THCOM บวกเกือบ 6% รับแผนรุกตลาดบริการสื่อสารความเร็วสูงผ่านดาวเทียมทางทะเล ตั้งเป้ารายได้ปี 66 โตตามเป้าที่ระดับ 20%
THCOM บวกเกือบ 6% รับแผนรุกตลาดบริการสื่อสารความเร็วสูงผ่านดาวเทียมทางทะเล ตั้งเป้ารายได้ปี 66 โตตามเป้าที่ระดับ 20%
7 มี.ค. 2566

ผู้สื่อข่าวรายงานว่า วันนี้ (7 มี.ค.66) ราคาหุ้น บริษัท ไทยคม จำกัด (มหาชน) หรือ THCOM ณ เวลา 16:00 น. อยู่ที่ระดับ 15.10 บาท บวก 0.80 บาท หรือ 5.59% สูงสุดที่ระดับ 15.10 บาท ต่ำสุดที่ระดับ 14.30 บาท ด้วยมูลค่าการซื้อขาย 176.91 ล้านบาท

นายปฐมภพ สุวรรณศิริ ประธานเจ้าหน้าที่บริหาร THCOM เปิดเผยว่า ในปีนี้มีแผนจะรุกตลาดบริการสื่อสารความเร็วสูงผ่านดาวเทียมทางทะเล ซึ่งปัจจุบันได้ให้บริการแพลตฟอร์ม “นาวา” เพื่ออำนวยความสะดวกด้านการสื่อสารแก่ผู้ประกอบการอุตสาหกรรมการเดินเรือและอุตสาหกรรมนอกชายฝั่งแบบครบวงจร ซึ่งจะช่วยเพิ่มประสิทธิภาพในการปฏิบัติภารกิจกลางทะเลของผู้ประกอบการ เพิ่มความปลอดภัย และช่วยเชื่อมต่อการสื่อสารให้กับลูกเรือและผู้โดยสาร
“การปฏิบัติภารกิจทางทะเลมีความต้องการสื่อสารข้อมูล มีการเชื่อมต่ออุปกรณ์ต่างๆ เพื่อส่งรายงานแบบเรียลไทม์ การบริหารจัดการข้อมูลเรือการเชื่อมต่ออุปกรณ์ไอโอที ตลอดจนการประชุมทางไกลผ่านระบบวีดิโอ ซึ่งต้องอาศัยการเชื่อมต่ออินเทอร์เน็ตความเร็วสูงผ่านดาวเทียม ช่วยให้ปฏิบัติภารกิจบนท้องทะเลได้ง่ายขึ้น” นายปฐมภพ กล่าว
โดยปัจจุบันบริษัทฯ มีลูกค้าที่ใช้แพลตฟอร์มดังกล่าวอยู่แล้วด้วยจำนวนเรือ 120 ลำ และแท่นขุดเจาะน้ำมันจำนวน 2-3 แห่ง และได้ขยายพันธมิตรกับผู้ให้บริการดาวเทียมทั่วโลก เพื่อโรมมิ่งสัญญาณ ซึ่งสามารถให้บริการได้ทั่วโลก ซึ่งตอนนี้ลูกค้าสนใจเข้ามาใช้บริการเพิ่มมากขึ้น โดยเฉพาะลูกค้าจากประเทศญี่ปุ่นที่ทำธุรกิจแผนที่การเดินเรือทางทะเล ซึ่งธุรกิจนี้ถือเป็นการสร้างรายได้ที่ดี โดยมีรายได้อยู่ที่ 5-6 หมื่นบาท/ลำ/เดือน ขณะที่แท่นขุนน้ำมันมีรายได้อยู่ที่ 3 แสนบาท/เดือน โดยคาดว่าในปีนี้จะมีการเติบโตไม่น้อยกว่า 20% อย่างไรก็ตามในอนาคตบริษัทฯ มีแผนจะขยายธุรกิจไปยังดาวเทียมถ่ายภาพ เพื่อใช้ตรวจสอบผลผลิตทางการเกษตร